Document ID: /roh_data/filtered/fineweb-2-filterrobots_roh.jsonl.gz/20253

Ils 7 da favrer ha Bruno Ritter retschavì il premi da renconuschientscha da la regiun Maloja. Il pictur, illustratur e cartoonist oriund da Schaffusa è vegnì avant 38 onns en la Val Bregaglia. Sapientivamain guntgescha el la scena d'art per avair uschia dapli temp per lavurar.
Tuttina n'è l'um da 68 onns betg in eremit. El s'interessescha per ils desideris, dubis e deblezzas da l'uman ch'el transfurmescha en ovras d'ieli, da rispli u da tusch. Ina gia regordan las ovras als maisters da la Renaissance, in'autra gia a cartoons or da gasettas da satira.
Nus avain inscuntrà Ritter en ses atelier malordinà a Chiavenna e discurrì cun el davart la fascinaziun per instagram, tge ch'in auto da posta ha da far cun muments religius e tge ch'ins po emprender da dilettants.
En la rubrica litterara sa fatschentain nus cun ina giubilara. Ils 25 da favrer festivescha Erica Pedretti ses 90avel anniversari. Nus dain in sguard sin l'ovra litterara da la scriventa ed artista.